‘Wonderbaba’ van Formule 1 het tuis nog nie rybewysMax Verstappen. Foto: Stefan Brending/Wikipedia Op 16 is Max Verstappen aangewys om as Formule 1-jaer lid te word van die Torro Rosso-span. Nietemin moet hy nog wag tot sy 18de verjaardag om ’n rybewys in sy tuisland, Nederland, te kry. Verstappen was net 17 jaar en 166 dae oud toe hy sy debuut in die 2015 Australiese Grand Prix gemaak het – die jongste jaer in Formule 1-geskiedenis. Verstappen het vanjaar sy ideaal verwesenlik om agter die stuur van ’n Formule 1-resiesmotor in te skuif. Hy is die seun van die voormalige F1-jaer, Jos Verstappen. Hoewel Verstappen onder die Nederlandse vlag jaag, is hy ook ’n Belgiese burger omdat sy moeder ’n Vlaming is. Onder sy ma se mense het die jaersbloed dik geloop. Met die Australiese Grand Prix was Verstappen goed geplaas toe hy weens enjinmoeilikheid moes onttrek. Met die Maleisiese Grand Prix het hy in die sesde plek gekwalifiseer, en in die sewende plek klaargemaak. Daardeur het hy ook die jongste Formule 1-jaer geword wat punte kon insamel. Formule 1 het intussen sy reëls verander en van 2016 af mag niemand onder die ouderdom van 18 aan die kompetisie deelneem nie. Verstappen word darem vanjaar op 30 September 18 jaar oud. En dan mag hy in Nederland ‘n rybewys bekom. Bronne: Yahoo News